### NN 31/2026 (26.3.2026.), Odluka Ustavnog suda Republike Hrvatske broj: U-IIIA-2998/2023 od 11. veljače 2026.

Ustavni sud Republike Hrvatske

374

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Sanja Bezbradica Jelavić, predsjednica Vijeća, te suci Andrej Abramović, Mato Arlović, Dražen Bošnjaković, Biljana Kostadinov i Goran Selanec, članovi Vijeća, odlučujući o ustavnoj tužbi koju je podnio Zdravko Marković iz Zagreba, kojeg zastupa Maja Vidović, odvjetnica u Zagrebu, na sjednici održanoj 11. veljače 2026. jednoglasno je donio

ODLUKU

I. Ustavna tužba se usvaja.

II. Županijski sud u Zagrebu dužan je donijeti odluku o žalbi protiv rješenja Općinskog građanskog suda u Zagrebu broj: P-6709/2022-79 od 23. rujna 2025. u najkraćem mogućem roku, ali ne duljem od trideset (30) dana računajući od prvog idućeg dana od dana kada mu je sudski spis broj: P-6709/2022 dostavio Općinski građanski sud u Zagrebu.

III. Vrhovni sud dužan je donijeti odluku o prijedlogu za dopuštenje revizije podnositelja od 4. srpnja 2024. u najkraćem mogućem roku, ali ne duljem od šest (6) mjeseci, računajući od prvog idućeg dana od dana pravomoćnog okončanja postupka u povodu prijedloga za ponavljanje postupka te nakon što mu je Općinski građanski sud u Zagrebu dostavio spis tog suda broj: P-6709/2022.

IV. Istovremeno sa slanjem parničnog spisa, Općinski građanski sud u Zagrebu dužan je Županijskom sudu u Zagrebu i Vrhovnom sudu dostaviti i odluku Ustavnog suda broj: U-IIIA-2998/2023 od 11. veljače 2026., kako bi isti mogli postupiti po nalogu Ustavnog suda iz točaka II. i III. izreke ove odluke.

V. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Zdravku Markoviću iz Zagreba, Pirinova 25, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 5.610,00 eura.

VI. Naknada iz točke V. izreke ove odluke bit će isplaćena iz državnog proračuna u roku od tri (3) mjeseca od podnošenja zahtjeva podnositelja Ministarstvu pravosuđa, uprave i digitalne transformacije Republike Hrvatske za njezinu isplatu.

VII. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Ustavnu tužbu podnio je Zdravko Marković, kojeg u postupku pred Ustavnim sudom zastupa Maja Vidović, odvjetnica u Zagrebu, smatrajući da mu je zbog dugotrajnosti parničnog postupka koji se vodi pred Općinskim građanskim sudom u Zagrebu (u daljnjem tekstu: prvostupanjski sud) pod brojem P-6709/2022 (ranije: P-4046/2012), povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

1.1. Za potrebe ustavnosudskog postupka, a na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), pribavljen je spis Općinskog građanskog suda u Zagrebu broj: P-6709/2022.

II. PREGLED RADNJI U POSTUPKU

2. Podnositelj je 6. studenoga 2003. podnio prvostupanjskom sudu tužbu protiv tuženika Ministarstva hrvatskih branitelja Domovinskog rata Republike Hrvatske radi isplate (određenog iznosa na ime neisplaćenih osobnih invalidnina).

Podnositelj je dostavio podnesak sudu 3. svibnja 2004. kojim je požurio zakazivanje ročišta.

Tuženik je dostavio odgovor na tužbu 19. siječnja 2005.

Ročište pred prvostupanjskim sudom održano je 17. veljače 2005.

Podnositelj je dostavio podnesak sudu (odgovor na navode tuženika) 1. ožujka 2005.

Sljedeće ročište održano je 5. lipnja 2006. te je zbog službene spriječenosti suca odgođeno.

Dana 12. lipnja 2006. održano je ročište.

Sljedeće ročište održano je 2. travnja 2008.

Tuženik je dostavio podnesak sudu 13. lipnja 2008.

Dana 9. lipnja 2009. održano je ročište, na kojem je podnositelj tražio odgodu rasprave zbog uređenja tužbenog zahtjeva.

Podnositelj je dostavio podnesak sudu 19. lipnja 2009., kojim je precizirao tužbeni zahtjev.

Ročište je održano 10. rujna 2009. na kojem je doneseno rješenje da je dokazni postupak dovršen.

Podnositelj je dostavio podnesak sudu 21. siječnja 2010. radi dostave presude prvostupanjskog suda.

Prvostupanjski sud donio je rješenje broj: LXXIV P-11047/03 od 24. rujna 2009. kojim se preotvara glavna rasprava zbog novog podneska u kojem je priložio presudu Upravnog suda Republike Hrvatske.

Ročište je održano 3. ožujka 2010.

Na ročištu 19. ožujka 2010. objavljena je prvostupanjska presuda.

Prvostupanjski sud donio je presudu broj: LXXIV P-11047/03 od 19. ožujka 2010. kojom je naloženo tuženiku da podnositelju isplati određeni iznos na ime neisplaćenih osobnih invalidnina sa zakonskom zateznom kamatom.

Tuženik je 2. kolovoza 2010. dostavio sudu žalbu protiv navedene presude.

Županijski sud u Zagrebu donio je rješenje broj: 19. Gž-1716/11-3 od 3. svibnja 2012. kojim je ukinuta presuda prvostupanjskog suda od 19. ožujka 2010.

Podnositelj je podnio podnesak sudu 18. srpnja 2012. u kojem je precizirao tužbeni zahtjev.

Dana 3. prosinca 2012. održano je ročište.

Tuženik je dostavio podnesak sudu 14. siječnja 2013.

Podnositelj je podnio podnesak sudu 31. svibnja 2013. i 4. srpnja 2013. kojima je požurio zakazivanje ročišta.

Ročište je održano 10. rujna 2013.

Podnositelj je dostavio podnesak sudu 17. rujna 2013.

Podnositelj je dostavio podnesak sudu 2. travnja 2014. kojim požuruje zakazivanje ročišta i zaključenje rasprave.

Podnositelj je podnio zahtjev za zaštitu prava na suđenje u razumnom roku 8. srpnja 2014. prvostupanjskom sudu.

Prvostupanjski sud donio je rješenje broj: Su-Gzp I-288/14 od 28. srpnja 2014. kojim je određen rok od 9 mjeseci u kojem je sutkinja dužna donijeti odluku.

Ročište na kojem je dokazni postupak dovršen održano je 16. rujna 2014.

Ročište za objavu presude dana 15. listopada 2014. je odgođeno.

Ročište na kojem je objavljeno prvostupanjsko rješenje održano je 27. listopada 2014.

Prvostupanjski sud donio je rješenje broj: 74 P-4046/12-46 od 27. listopada 2014., kojim je utvrđen prekid postupka te je određeno da će se postupak nastaviti kada Upravni sud u Zagrebu donese odluku u predmetu broj: US-3498/13.

Podnositelj je podnio žalbu protiv navedenog rješenja 4. studenoga 2014.

Županijski sud u Zagrebu donio je rješenje broj: 79 Gž-223/15-2 od 17. ožujka 2015., kojim je odbio žalbu podnositelja i potvrdio rješenje prvostupanjskog suda.

Prvostupanjski sud donio je rješenje broj: 74 P-4046/2012-54 od 18. srpnja 2022. kojim se nastavlja postupak s obzirom na to da je okončan postupak pred Visokim upravnim sudom Republike Hrvatske.

Podnositelj je izjavio žalbu na navedeno rješenje 2. kolovoza 2022. te prijedlog da se postupak nastavi po donošenju odluke Ustavnog suda, s obzirom na to da je podnio ustavnu tužbu protiv odluke Visokog upravnog suda.

Županijski sud u Zagrebu donio je rješenje broj: 29 Gž-3721/2022-2 od 27. listopada 2022. kojim je odbijena žalba podnositelja i potvrđeno rješenje prvostupanjskog suda.

Podnositelj je podnio podnesak sudu 30. ožujka 2023. kojim se očitovao na dosadašnji tijek postupka.

Ročište na kojem je dokazni postupak dovršen održano je 23. svibnja 2023.

Na ročištu 23. rujna 2023. objavljena je prvostupanjska presuda.

Prvostupanjski sud donio je presudu broj: 74 P-6709/2022-65 od 26. rujna 2023. kojom je odbijen tužbeni zahtjev podnositelja.

Podnositelj je podnio žalbu na navedenu presudu i prijedlog za ispravak presude 3. listopada 2023.

Prvostupanjski sud je donio rješenje broj: 74 P-6709/2022-67 od 30. listopada 2023. kojim se ispravlja navedena presuda.

Podnositelj je dostavio podnesak sudu 7. studenoga 2023.

Podnositelj je dostavio podnesak sudu kojim dostavlja presudu Upravnog suda u Splitu 16. veljače 2024.

Županijski sud u Zagrebu donio je presudu broj: Gž-980/2024-2 od 14. svibnja 2024. kojom se odbija žalba podnositelja i potvrđuje prvostupanjska presuda od 26. rujna 2023. i djelomično preinačava (u točkama I./2. i II. izreke).

Podnositelj je dostavio prijedlog za ponavljanje postupka 3. srpnja 2024. jer je Ustavni sud usvojio ustavnu tužbu u povodu odluke Visokog upravnog suda broj: Usž-169/22-3 od 16. ožujka 2022.

Podnositelj je 4. srpnja 2024. podnio prijedlog za dopuštenje revizije protiv drugostupanjske presude.

Vrhovni sud je donio rješenje broj: Revd-1715/2025-2 od 29. travnja 2025., kojim se određuje prekid postupka u povodu prijedloga za dopuštenje revizije podnositelja do pravomoćnog okončanja postupka u povodu prijedloga za ponavljanje postupka podnositelja od 3. srpnja 2024.

Prvostupanjski sud donio je rješenje broj: P-6709/2022-79 od 23. rujna 2025. kojim se odbacuje prijedlog podnositelja za ponavljanjem postupka kao nedopušten.

Podnositelj je na navedeno rješenje podnio žalbu 20. listopada 2025.

U trenutku odlučivanja o ustavnoj tužbi postupak nije okončan.

III. MJERODAVNO PRAVO

3. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22.; u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

4. Imajući u vidu stajališta Europskog suda za ljudska prava zauzeta u predmetima Mirjana Marić protiv Hrvatske (br. 9849/15, presuda od 30. srpnja 2020.) i Kirinčić i drugi protiv Hrvatske (br. 31386/17, presuda od 30. srpnja 2020.), kao i činjenicu da je ustavna tužba podnesena prije 2. travnja 2024. (vidi rješenje U-IIIA-2199/2024 od 8. listopada 2024. (»Narodne novine« broj 131/24.), Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

5. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela te važnosti predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od podnošenja tužbe (6. studenoga 2003.) do dana donošenja ove odluke 11. veljače 2026. (razmatrano razdoblje).

1) Duljina sudskog postupka

6. Parnični postupak započeo je tužbom 6. studenoga 2003. Postupak u trenutku odlučivanja o ustavnoj tužbi nije okončan.

Ustavni sud utvrđuje da parnični postupak u konkretnom slučaju od podnošenja tužbe podnositelja do donošenja ove odluke traje ukupno dvadeset i dvije (22) godine, tri (3) mjeseca i pet (5) dana.

2) Složenost sudskog predmeta

7. Ustavni sud ocjenjuje da se u konkretnom slučaju radi o složenom predmetu.

3) Postupanje nadležnih sudova

8. Prvostupanjski sud donio je prvostupanjsku presudu u razdoblju od sedam godina, Županijski sud u Zagrebu donio je presudu po žalbi u roku od dvije godine. Prvostupanjski sud donio je rješenje broj: 74 P-4046/12-46 od 27. listopada 2014., kojim je utvrđen prekid postupka te je određeno da će se postupak nastaviti kada Upravni sud u Zagrebu donese odluku u predmetu broj: US-3498/13. Županijski sud u Zagrebu odlučio je o žalbi na navedeno rješenje u roku od godinu dana. Prvostupanjski sud donio je rješenje broj: 74 P-4046/2012-54 od 18. srpnja 2022. kojim se nastavlja postupak s obzirom na to da je okončan postupak pred Visokim upravnim sudom. Podnositelj je izjavio žalbu na navedeno rješenje 2. kolovoza 2022. te prijedlog da se postupak nastavi po donošenju odluke Ustavnog suda, s obzirom na to da je podnio ustavnu tužbu protiv odluke Visokog upravnog suda. Županijski sud u Zagrebu je o navedenoj žalbi odlučio 27. listopada 2022. Prvostupanjski sud donio je presudu, kojom je odbijen tužbeni zahtjev podnositelja, u roku od godinu dana od odluke Županijskog suda. Županijski sud u Zagrebu donio je presudu u roku manjem od dvije godine kojom se odbija žalba podnositelja i potvrđuje prvostupanjska presuda od 26. rujna 2023. i djelomično preinačava. Podnositelj je 4. srpnja 2024. podnio prijedlog za dopuštenje revizije protiv drugostupanjske presude. Vrhovni sud je donio rješenje broj: Revd-1715/2025-2 od 29. travnja 2025., kojim se određuje prekid postupka u povodu prijedloga za dopuštenje revizije podnositelja do pravomoćnog okončanja postupka u povodu prijedloga za ponavljanje postupka podnositelja. Prvostupanjski sud donio je rješenje broj: P-6709/2022-79 od 23. rujna 2025. kojim se odbacuje prijedlog podnositelja za ponavljanjem postupka kao nedopušten. Podnositelj je na navedeno rješenje podnio žalbu 20. listopada 2025. O žalbi Županijski sud u Zagrebu nije odlučio. U trenutku odlučivanja o ustavnoj tužbi postupak nije okončan.

4) Ponašanje podnositelja ustavne tužbe

9. Ocjena je Ustavnog suda da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

10. Imajući u vidu ukupno trajanje postupka (više od 22 godine), nedovoljno učinkovito postupanje sudova, te da postupak nije okončan, Ustavni sud ocjenjuje da je podnositelju povrijeđeno pravo da sud u razumnom roku odluči o njezinim pravima i obvezama, koje je zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

11. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točki I. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog građanskog suda u Zagrebu dužan dostaviti Ustavnom sudu pisanu obavijest o datumu izrade dostavne naredbe i slanju parničnog spisa i odluke Ustavnog suda Županijskom sudu u Zagrebu i Vrhovnom sudu (kao što je navedeno u točkama II. – IV. izreke). Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Zagrebu dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke. Također, na temelju članka 31. stavaka 4. i 5. Ustavnog zakona određuje se da je predsjednik Vrhovnog suda dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki III. izreke ove odluke.

12. U skladu s člankom 63. stavkom 3. Ustavnog zakona, donesena je odluka kao u točkama V. i VI. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

13. Odluka o objavi temelji se na članku 29. Ustavnog zakona (točka VII. izreke).

Broj: U-IIIA-2998/2023
 Zagreb, 11. veljače 2026.

USTAVNI SUD REPUBLIKE HRVATSKE

Predsjednica Vijeća
 Sanja Bezbradica Jelavić, v. r.